ડોન 'માયા ભાઈ'નો વહેમ રાખતો મેક્સી માળિયામાં સંતાયો!
નવગુજરાત સમય | Publish Date: Aug 5 2018 12:34AM
સિન્ધુ ભવન રોડથી રાજપથ ક્લબ રોડ વચ્ચે ઓરિઓન પાર્ટી પ્લોટ સામે આવેલા ડેની કોફી બારની બહાર પાંચ રાઉન્ડ ફાયરિંગ થયું હતું. કોફીબાર સંચાલકે તરત જ પીછો કરતાં આરોપી બોપલનો હોવાનું સ્પષ્ટ થઈ ગયું હતું. પોલીસે ઘરના માળિયામાંથી જૈમીન પટેલ ઉર્ફે મેક્સી નામના આરોપીને પકડી પાડ્યો. પોલીસ મેક્સી પટેલની જિંદગીમાં થોડી ઊંડી ઉતરી તો ખબર પડી કે, મેક્સી પટેલ હિન્દી ફિલ્મ 'શૂટ આઉટ એટ લોખંડવાલા'ના મુખ્ય પાત્ર 'ડોન' માયા ડોળસથી પ્રભાવિત હતો. 'પોલીસ આયેગા ના... બત્તી લગા કે, તો બોલને કા માયાભાઈ આયા થા' ઈન્સ્ટાગ્રામ ઉપર પોતાના આવા ફિલ્મી શૂટ મુકનાર મેક્સી પટેલે સ્ટાર્ટરથી 'ફાયર' કર્યા હતા. પોલીસે મેક્સી પટેલ અને સેકન્ડ હેન્ડ કારની લે-વેચ કરતા ડીલર અરવિંદ પંડ્યાની ધરપકડ કરી છે.
શુક્રવારે રાત્રે નવ વાગ્યાના અરસામાં ફાયરિંગ કરી ભાગી રહેલી કારનો ડેની કોફી બારના સંચાલકો કુશલ વ્યાસ, ભારતસિંહ સિસોદિયા તેમના મિત્રો ઉદય રાવલ અને અનિલસિંહ વાઘેલાએ બે કારમાં પીછો કર્યો હતો. કાર બોપલ રિંગ રોડ થઈ આંબલી ગામથી ઈન્ડોથર્મ ફેક્ટરી સામેની ગલીમાં પાન પાર્લર પાસે ઊભી રહી હતી. કારમાંથી ઉતરેલા બે શખ્સો હીમાવન એપાર્ટમેન્ટમાં જતા રહ્યા હતા. તેમની પાસે રિવોલ્વર હોવાથી વસ્ત્રાપુર PI એમ.એમ. જાડેજાને ફોન કરી જાણ કરવામાં આવી હતી. PSI એમ.એ. વાઘેલા અને ટીમ બોપલ દોડી ગઈ હતી. પોલીસને લોકેશન બોપલનું મળતું હતું પણ મેક્સીનો પતો નહોતો. આખરે, ઘરનો દરવાજો સતત ખટખટાવતાં બિપીનભાઈ પટેલે ઘરનો દરવાજો ખોલ્યો હતો. ઘરના માળિયામાંથી તેમનો પુત્ર મેક્સી પટેલ અને તેનો મિત્ર અરવિંદ પંડ્યા પકડાઈ ગયા હતા. ડોન 'માયા ડોળસ'નો વહેમ રાખી સ્ટાર્ટર ગનથી ફાયરિંગ કરનાર મેક્સી પટેલનો 'ફિલ્મી વહેમ' ગણતરીના કલાકમાં છૂટ્યો હતો. બન્નેની આર્મ્સ એક્ટ ઉપરાંત દારૂનો નશો કરવાનો ગુનામાં ધરપકડ કરાઈ છે.
દારૂ ચડ્યો ને કારના 'સન રૂફ'માંથી પાંચ ફાયર કર્યા
મેક્સી પટેલ સામે અગાઉ ગરબા બંધ કરાવ્યાનો ગુનો
વસ્ત્રાપુર પોલીસના ધ્યાન ઉપર એવી વાત આવી છે કે, અગાઉ મેક્સી પટેલ ઘાટલોડિયામાં રહેતો હતો. મિત્ર સાથે છાકટા બનીને મેક્સીએ ધમાલ કરીને ગરબા બંધ કરાવ્યા હતા. સીધી સાદી જિંદગી જીવતા પિતા તેમના પુત્રના આ કૃત્ય પછી પરિવાર સાથે બોપલ રહેવા જતાં રહ્યાં હતાં. પોલીસે ઉમેર્યું કે, બોપલમાં પાંચે'ક વર્ષથી રહેતો મેક્સી રઝળપાટ કરે છે અને ત્રણે'ક મહિનાથી હૈદ્રાબાદથી પરત અમદાવાદ ફર્યાનું કહી રહ્યો છે.
જૈમીન ઉર્ફે મેક્સી પટેલ તેના બે મિત્રો સાથે મિત્ર અરવિંદ પંડ્યાની ક્રૂઝ કારમાં નીકળ્યો હતો. દારૂ પીધા પછી મેક્સી 'રાજાપાઠ'માં આવી ગયો હતો અને ક્રુઝ કારનો સન રૂફ (ચાલુ કારના છાપરે અડધા બહાર નીકળી શકાય તેવી જગ્યા)માંથી અડધો બહાર નીકળ્યો હતો. કાર ચલાવતા મિત્ર અરવિંદ પંડ્યાને કાર ડેની કોફી બાર તરફ લેવા કહ્યું હતું. ડેની કોફી બાર આવ્યું તે પહેલાં પોતાની પાસે રહેલી 'સ્ટાર્ટર ગન' બહાર કાઢી મેક્સીએ હવામાં પાંચ ફાયર કર્યા હતા. તસવીરમાં મેક્સી જે કાર સાથે જોવા મળે છે તે ક્રૂઝ કાર પણ પોલીસે કબજે કરી હતી.
'વીડિયો ઉતારી લેજે' કહીને ફાયરિંગ કરતાં કારનો પીછો
ડેની કોફી બારની બહાર પહેલાં બે રાઉન્ડ ફાયર કરવામાં આવતાં સંચાલકો બહાર દોડી આવ્યા હતા. બહાર આવીને જોયું તો, જય અંબે... જય અંબે... બોલતો શખ્સ હવામાં રિવોલ્વર વિંઝતો હતો. ''તારે વીડિયો ઉતારવો હોય તો ઉતારી લેજે' કહીને કારના સનરૂફમાંથી અડધા બહાર નીકળેલા શખ્સે વધુ ત્રણ રાઉન્ડ ફાયર કર્યા હતા. ફાયરિંગ કરી કાર ભગાવાતાં ડેની કોફી બારના સંચાલકોએ કારનો પીછો કર્યો ને તેના ઘર સુધી પહોંચી જઈ પોલીસને બોલાવી હતી.